CELEX: 32019R0263
Language: bg
Date: 2019-02-14 00:00:00
Title: Регламент за изпълнение (ЕС) 2019/263 на Комисията от 14 февруари 2019 година за изменение на Регламент за изпълнение (ЕС) № 964/2014 по отношение на стандартните условия за финансовите инструменти във връзка с Механизма за съвместни инвестиции и Фонда за градско развитие

15.2.2019   
               
               
                  BG
               
               
                  Официален вестник на Европейския съюз
               
               
                  L 44/8
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/263 НА КОМИСИЯТА
         от 14 февруари 2019 година
         за изменение на Регламент за изпълнение (ЕС) № 964/2014 по отношение на стандартните условия за финансовите инструменти във връзка с Механизма за съвместни инвестиции и Фонда за градско развитие
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (1), и по-специално член 38, параграф 3, втора алинея от него,
         като има предвид, че:
         
                     (1)
                  
                  
                     В приложения I, V и VI към Регламент за изпълнение (ЕС) № 964/2014 (2) на Комисията са представени съдържанието с обяснителни бележки на споразумение за финансиране между управляващ орган и финансов посредник, както и условията и редът за функционирането съответно на Механизма за съвместни инвестиции и Фонда за градско развитие.
                  
               
                     (2)
                  
                  
                     В член 40 от Регламент (ЕС) № 1303/2013 се дават разяснения относно проверките на управлението и механизмите за одита на финансовите инструменти, прилагани от ЕИБ и други международни финансови институции, в които някоя от държавите членки е акционер. Тези механизми следва да бъдат отразени в приложение I като част от споразумението за финансиране между управляващите органи и ЕИБ или други международни финансови институции, в които някоя от държавите членки е акционер.
                  
               
                     (3)
                  
                  
                     В член 43а от Регламент (ЕС) № 1303/2013, въведен с Регламент (ЕС, Евратом) 2018/1046 на Европейския парламент и на Съвета (3), се изясняват правилата относно финансовите инструменти по отношение на диференцираното третиране на инвеститорите, действащи съгласно принципа на пазарната икономика, в случай на поделяне на печалбата и рисковете. Терминологията, използвана в приложения I, V и VI към Регламент за изпълнение (ЕС) № 964/2014 следва да бъде приведена в съответствие с посоченото в член 43а от Регламент (ЕС) № 1303/2013.
                  
               
                     (4)
                  
                  
                     Мерките, предвидени в настоящия регламент, са в съответствие със становището на Комитета за координация на европейските структурни и инвестиционни фондове.
                  
               
                     (5)
                  
                  
                     С цел да се гарантира правната сигурност и да се сведат до минимум несъответствията между изменените разпоредби на Регламент (ЕС) № 1303/2013, които се прилагат от 2 август 2018 г. или преди това в съответствие с член 282 от Регламент (ЕС, Евратом) 2018/1046, и разпоредбите на настоящия регламент, настоящият регламент следва да влезе в сила в деня след деня на публикуването му в Официален вестник на Европейския съюз.
                     
                  
               
                     (6)
                  
                  
                     Поради това Регламент за изпълнение (ЕС) № 964/2014 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложения I, V и VI към Регламент за изпълнение (ЕС) № 964/2014 се изменят в съответствие с приложението към настоящия регламент.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 14 февруари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 347, 20.12.2013 г., стр. 320.
         
            (2)  Регламент за изпълнение (ЕС) № 964/2014 на Комисията от 11 септември 2014 г. за определяне на правила за прилагането на Регламент (ЕС) № 1303/2013 на Европейския парламент и на Съвета по отношение на стандартните условия за финансовите инструменти (ОВ L 271, 12.9.2014 г., стр. 16).
         
            (3)  Регламент (ЕС, Евратом) 2018/1046 на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).
      
      
         
            ПРИЛОЖЕНИЕ
            Приложения I, V и VI към Регламент за изпълнение (ЕС) № 964/2014 се изменят, както следва:
            
                        1.
                     
                     
                        В приложение I съдържанието с обяснителни бележки на споразумение за финансиране между управляващ орган и финансов посредник се изменя, както следва:
                        
                                    а)
                                 
                                 
                                    в точка 11 се добавя нов параграф:
                                    „Разпоредби относно проверките на управлението и механизмите за одит в съответствие с член 40, параграфи 1 и 2 от Регламент (ЕС) № 1303/2013 в случаите, когато структурите, изпълняващи финансови инструменти са ЕИБ или други международни финансови институции, в които някоя от държавите членки е акционер“;
                                 
                              
                                    б)
                                 
                                 
                                    в точка 17 третият параграф се заменя със следното:
                                    „Разпоредби относно повторното използване на ресурси, които, по силата на член 44 от Регламент (ЕС) № 1303/2013, могат да бъдат отнесени към подкрепата на европейските структурни и инвестиционни фондове до края на периода на допустимост и, когато е приложимо, разпоредби относно диференцираното третиране, посочено в член 43а“.
                                 
                              
                  
                        2.
                     
                     
                        В приложение V, редът и условията за Механизма за съвместни инвестиции се изменят, както следва:
                        
                                    а)
                                 
                                 
                                    в раздел „Принос на фонда към финансовия инструмент: размер и процентен дял (подробности за продукта)“, четвъртият параграф се заменя със следното:
                                    „В съответствие с член 43а от Регламент (ЕС) № 1303/2013 и член 21, параграф 13, буква б) от Регламент (ЕС) № 651/2014 се определя диференцираното третиране на инвеститорите, действащи съгласно принципа на пазарната икономика, насочено единствено към асиметричното разпределение на печалбата.“;
                                 
                              
                                    б)
                                 
                                 
                                    в раздела „Допустими финансови посредници и съинвеститори“ третият параграф се заменя със следното:
                                    „Управляващият орган и фондът на фондове трябва да спазват правото на Съюза при подбора на финансови посредници. Подборът на финансови посредници трябва да бъде открит, прозрачен, пропорционален и недискриминационен, като се избягва конфликт на интереси. При подбора на финансовите посредници се установяват подходящи механизми за поделяне на риска в случай на диференцирано третиране и се определя евентуално възнаграждение за управление на инвестицията“.
                                 
                              
                  
                        3.
                     
                     
                        В приложение VI редът и условията за Фонда за градско развитие се изменят, както следва:
                        
                                    а)
                                 
                                 
                                    в раздел „Участие на държавната помощ“ петият параграф се заменя със следното:
                                    „Диференцираното третиране (асиметрични условия при механизмите за поделяне на риска) за фонда на фондовете, приносът на финансовия посредник и приносът на съинвеститорите на равнище фонд и на равнище проект под формата на заеми, ако има такива, се определя в съответствие с член 43а от Регламент (ЕС) № 1303/2013 и с член 16, параграф 8, букви б) и в) от Регламент (ЕС) № 651/2014, както е уточнено по-долу в раздела за ценовата политика.“;
                                 
                              
                                    б)
                                 
                                 
                                    в раздел „Принос на програмата към финансовия инструмент: размер и процентен дял (подробности за продукта)“, първият параграф се заменя със следното:
                                    „Действителният процент за поделяне на риска, публичният принос на програмата, диференцираното третиране и лихвеният процент върху заемите се основават на констатациите от предварителната оценка и гарантират, че ползата за крайните получатели е в съответствие с член 16, параграф 8, буква б) от Регламент (ЕС) № 651/2014.“;
                                 
                              
                                    в)
                                 
                                 
                                    в раздел „Отпускане на заеми и поделяне на риска на ниво финансови посредници (хармонизиране на интереси)“, шестото тире се заменя със следното:
                                    „Поделянето на риска с финансовия посредник и със съинвеститорите (на равнището на фонда или на ниво проект за градско развитие) се извършва пропорционално на приноса на програмата, освен ако според предварителната оценка, предвидена в член 37, параграф 2, буква в) от Регламент (ЕС) № 1303/2013, не се окаже, че е необходимо диференцирано третиране под формата на асиметрично поделяне на риска между съинвеститорите. Тези механизми са в съответствие с член 16, параграф 8, букви б) и в) от Регламент (ЕС) № 651/2014 и са включени в споразумението за съвместни инвестиции между страните. Тези механизми не се прилагат за въпросния 1 % от средствата, инвестирани от собствените ресурси на финансовия посредник — както се изисква по-горе с цел съгласуване на интересите.“;
                                 
                              
                                    г)
                                 
                                 
                                    в раздел „Допустими финансови посредници“ шестият параграф се заменя със следното:
                                    „Управляващият орган и фондът на фондове трябва да спазват правото на Съюза при подбора на финансовите посредници. Подборът на финансовите посредници трябва да бъде открит, прозрачен, пропорционален и недискриминационен, като се избягва конфликт на интереси. При подбора на финансовите посредници целта е да се установят подходящи механизми за поделяне на риска в случай на диференциално третиране.“